**ПОЗИВ ЗА УЧЕШЋЕ У ПРОГРАМУ**

**„ЗАЈЕДНИЦИ ЗАЈЕДНО 2023“**

**О програму „Заједници заједно“**

Програм „Заједници заједно“ од свог покретања 2009. године ослушкује потребе грађана и локалних заједница у којима послује са циљем да оснажи кључне стубове друштвеног развоја. У складу са тим, у претходних 14 година уложено је преко 1,6 милијарди динара у више од 1000 пројеката од значаја за развој науке и образовања, јавног здравља и социјалне заштите, заштите животне средине, културе и спорта. У реализацији Програма посебно се води рачуна о акутним потребама и актуелним изазовима са којима се локалне заједнице суочавају како би се у тим оквирима дугорочно помогло развоју градова и општина у Србији. Само у претходне три године Програм је обухватио изградњу великог броја дечјих игралишта, унапређење енергетске ефикасности школа, предшколских установа, факултета, опремање школа дигиталном наставном опремом и безбедоносним системима, санирање бројних спортских објеката школа и набавку спортске опреме, опремање паркова неопходним мобилијаром, адаптацију установа културе, набавку медицинске опреме и адаптацију објеката здравствене заштите. У протеклој години, у оквиру Програма су реализовани пројекти од националног значаја, улагањем у репродуктивно здравље у циљу повећања наталитета.

**„Заједници заједно 2023“**

Образовање је главни стуб развоја сваке земље који почиње од најмлађег узраста. Поред неопходности осавремењавања наставног процеса како би се модерно образовање приближило сваком ученику појединачно и тиме обезбедила конкурентност на тржишту рада у будућности, од изузетног је значаја да у раном узрасту, сви ђаци имају обезбеђене адекватне основне услове за рад и боравак у својој школи. Тиме се испуњава примарни циљ а то је здраво, безбедно и модерно окружење, у којем се подижу мотивациони капацитети и потенцијали сваког појединца за будући развој и напредак. Тако мотивисани појединци, у каснијем узрасту одлучују да остану у својој земљи и у њој постижу своје пуне потенцијале.

Настојећи да стекне обухватнији увид у приоритете, компанија НИС је, у сарадњи са локалним самоуправама спровела анкету о стању и потребама установа образовања на територији 13 градова и општина обухваћених Програмом. Анкета је показала да је школама пре свега неопходно инфраструктурно уређење објеката, али не мање важно јесте и унапређење наставног процеса набавком савремених учила.

Такође, у складу са националним приоритетима Министарства науке, технолошког развоја и иновација, показало се да је кључно улагати у набавку савремене опреме за реализацију научних истраживања и у унапређење инфраструктурних и иновационих капацитета научних установа.

Компанија је донела одлуку да у 2023. години средства опредељена за реализацију пројеката у оквиру програма „Заједници заједно“ усмери у област **науке и образовања**. Овогодишњи програмски циклус Компанија реализује у сарадњи са Министарством просвете и Министарством науке, технолошког развоја и иновација.

**Градови и општине у којима се овогодишњи циклус Програма спроводи су: Београд, Нови Сад, Пожаревац, Ниш, Чачак, Зрењанин, Панчево, Кикинда, Кањижа, Нови Бечеј, Србобран, Житиште и Велико Градиште.**

Сходно томе, програмски циклус „Заједници заједно 2023“ има за циљ да реализује пројекте основних и средњих школа на територијама наведених градова и општина у Србији у домену унапређења наставног процеса и инфраструктуре објеката. Такође, Програмом ће бити подржани пројекти Научно-истраживачких организација (НИО) и Научно-технолошких паркова (НТП), у циљу подизања научних капацитета и постизања научне изврсности за све научнике и научнице чиме се они мотивишу да остану у својој земљи и ту остварују своје научне потенцијале.

**Шта ће Конкурсом бити подржано?**

Компанија НИС упућује позив **јавним основним и средњим школама, као и научно-истраживачким организацијама (НИО) и научно-технолошким парковима (НТП)** на територији Београда, Новог Сада, Пожаревца, Ниша, Чачка, Зрењанина, Панчева, Кикинде, Кањиже, Новог Бечеја, Србобрана, Житишта и Великог Градишта да пријаве пројекте у складу са својим потребама.

(НАПОМЕНА: погледати детаљније рубрику **Ко може бити Носилац пројекта?**)

**Конкурсом ће бити подржане две врсте улагања:**

1. Унапређење наставног/научног процеса
2. Инфраструктурно унапређење школских/научних установа

**У ужем смислу, свака врста улагања може да подразумева следеће активности:**

1. **Унапређење наставног/научног процеса:**
   1. **Набавка дигиталне опреме:**

* дигитални пакети који обухватају интерактивну таблу, пројектор, лаптоп и сталак за лаптоп и пројектор
* појединачне компоненте дигиталних пакета
* таблети и рачунари намењени ученицима
* опрема за информатичке кабинете
  1. **Опремање специјализованих учионица и кабинета:**
* опрема за одељења за ученике са изузетним способностима
* специјализована опрема за кабинете за STEAM дисциплине (само за средње школе и може да подразумева набавку 3D штампача, 3D скенера, CNC машина, mBot робота, micro:bit уређаја, LEGO Mindstorms сетова и друго)
* опремање лабораторија за природне науке специјализованим училима (физика, хемија, биологија, мултидисциплинарни кабинети)
  1. **Наставна помагала за особе/ученике са сметњама у развоју и инвалидитетом:**
* опрема, софтверска решења и друго
  1. **Набавка опреме за НИО и НТП**
* специјализована опрема за извођење научних истраживања

1. **Инфраструктурно унапређење објеката школа, НИО и НТП:**
   1. **Унутрашње уређење:**

* молерски радови
* подни радови
* санација тоалета/адаптација тоалета за особе/ученике са сметњама у развоју и инвалидитетом
* замена система за грејање
* замена електро инсталација
* унутрашње санирање влаге
* замена унутрашње столарије
* замена осветљења у енергетски ефикасније
* уградња лифтова за особе/ученике са сметњама у развоју и инвалидитетом (уколико постоје техничке могућности)
  1. **Спољашње уређење:**
* уређење фасаде (термо и хидро изолација, санација фасаде и слично)
* санација кровова
* замена спољашње столарије
* уређење дворишних површина установа (санација бетонских дворишних површина, адаптација, реконструкцији или изградња дворишних терена за спортске активности, уређење травнатих површина и садња дрвећа)
* замена дворишног осветљења у енергетски ефикасније
* постављање паметних клупа
* постављање, замена или санација ограде и капије дворишта установа
* обезбеђивање приступачности за особе/ученике са сметњама у развоју и инвалидитетом (приступне рампе, тактилне стазе)

**2.3. Технички системи заштите:**

* видео надзор (спољашњи и унутрашњи)
* алармни системи
* остали технички системи заштите

**2.4. Пратећа улагања** (не самостално, већ као пратеће активности инфраструктурног унапређења објеката):

* набавка учионичког и/или лабораторијског намештаја
* набавка спортске опреме
* постављање контејнера за рециклажу

**НАПОМЕНА: пројектно-техничка документација за оне пројекте који захтевају такву врсту техничког документа, мора да буде саставни део пријавне документације, односно, њихова израда не може бити финансирана из средстава која се потражују по основу овог Конкурса.**

**Општи услови за учешће у Програму**

*Молимо вас да пажљиво прочитате услове позива. Уколико имате било какву дилему у вези са условима и/или пријавом можете се обратити нашем Консултанту на реализацији овогодишњег програмског циклуса, организацији „Центар за развој лидерства“ на телефон 060/0212260 или на мејл адресу* [*zajednicizajedno@nis.*](mailto:zajednicizajedno@nis.eu)*rs*

**Ко може бити Носилац пројекта?**

Носиоци пројеката могу да буду **јавне школе, научно-истраживачке организације и научно-технолошки паркови** са седиштем у градовима и општинама који су обухваћени програмским циклусом „Заједници заједно 2023“.

Носиоци пројеката **могу** бити:

1. **основне школе**
2. **средње школе**
3. **научно-истраживачке организације (НИО)**
4. **научно-технолошки паркови (НТП)**

**Ко не може бити Носилац пројекта?**

Носиоци пројеката **не могу** бити:

1. **војне школе**
2. **полицијске школе**
3. **приватне основне и средње школе**
4. **приватне НИО и НТП**

**Које активности неће бити подржане Програмом?**

Програмом неће бити подржане следеће активности:

- набавка опреме намењена искључиво побољшању услова рада запослених

- активности усмерене ка промоцији политичких странака или ставова

- активности усмерене ка промоцији верских и религијских заједница или ставова

- активности усмерене ка стицању профита

- индивидуална спонзорства за учествовање у радионицама, семинарима, конференцијама или конгресима, котизације, стипендије за ученике или обуку запослених у настави

- искључиво догађаје, као што су округли столови, концерти, филмови, годишњице, излети, објављивање књига, монографија, брошура, часописа и слично

- активности које су већ финансиране из других извора у оквиру нафтно-гасног сектора

- куповина земље или зграда

- куповина опреме која не служи спровођењу пројектних активности и није у вези с пројектним активностима

- куповина возила

**Колико пројеката један Носилац може да пријави?**

Свака образовна/научна установа може да пријави **само један пројекат** за реализацију у 2023. години у својству Носиоца пројекта. Један пројекат **може да обухвати више** **активности** дефинисаних Конкурсом.

**НАПОМЕНА:** **предност ће имати пројекти који својим активностима решавају одређени проблем установе у целости (комплетно сређени и/или опремљени кабинети, комплетно замењена столарија или инсталације, решени сви недостаци дела установе који се односи на реализацију спортских активности, набављена опрема којом се у највећој мери решава рад НИО/НТП и слично).**

**Информације о пријавној документацији**

Пријава за програмски циклус „Заједници заједно 2023“ подразумева достављање следеће обавезне документације:

- попуњен пријавни формулар

- попуњен образац буџета

- изјава о прихватању обавезе подносиоца пријаве

- попуњено овлашћење за координатора пројекта (када координатор није и одговорно/ овлашћено лице установе)

- предрачуни за набавку опреме

- предмер и предрачун за унутрашње и спољашње радове

- фото документација тренутног стања дела објекта образовне/научне установе или дворишта чије се реновирање и/или опремање планира пројектом

- фото документација постојеће опреме уколико се тражи набавка, односно замена дотрајале

Предрачуни за опрему морају да буду издати од овлашћеног добављача/дистрибутера, односно од добављача регистрованог за продају робе која је предмет пројекта.

Предмер и предрачун унутрашњих и спољашњих радова мора да буде издат од лиценцираног извођача радова или пројектанта.

**Који је начин пријаве?**

Предлог пројекта са пратећом конкурсном документацијом се доставља **искључиво** путем мејл адресе: [zajednicizajedno@nis.](mailto:zajednicizajedno@nis.)rs

**Мејл именовати** на латиничном писму без квачица и наводника:

ZZ2023\_Prijava na konkurs\_grad\_nazivskole/naucneustanove

**Фајлове именовати:**

пријавни формулар: PFgrad\_nazivskole/naucneustanove

изјава о прихватању обавезе: IZgrad\_nazivskole/naucneustanove

образац буџета: OBgrad\_nazivskole/naucneustanove

овлашћење за координатора: OKgrad\_nazivskole/naucneustanove

предрачуни/предмери радова: PDgrad\_nazivskole/naucneustanove (сваки предрачун или предмер радова у случају када их има више означити бројем, на пример, PD1grad\_nazivskole/naucneustanove, PD2grad\_nazivskole/naucneustanove.... и тако редом)

**Пријаве послате на било који други начин осим електронским путем на наведену мејл адресу неће бити разматране.**

**Компанија не преузима одговорност за послате, а недоспеле пријаве.**

Компанија се обавезује да, у року од најмање два радна дана, потврди пријем пријаве сваком подносиоцу пријаве. У случају да не добијете потврду у назначеном року, молимо да се информишите путем телефона на број 060/0212260.

**НАПОМЕНА:** **величина мејла** са пратећом конкурсном документацијом не сме да буде већа од **10 МБ.** Уколико документација прелази 10 МБ, иста се шаље у два или више мејлова и тада се додатни мејлови именују: DODATAK1grad\_nazivskole/naucneustanove

**Вредност пројекта и укупна опредељена средства за Град/Општину**

**Минимална вредност пројекта мора бити 1.000.000 динара.**

**Укупно је за градове и општине опредељено:**

|  |  |  |  |
| --- | --- | --- | --- |
| Београд | 23.000.000 | Чачак | 9.000.000 |
| Кикинда | 19.000.000 | Србобран | 8.000.000 |
| Нови Сад | 17.000.000 | Кањижа | 8.000.000 |
| Панчево | 16.500.000 | Пожаревац | 5.000.000 |
| Зрењанин | 16.000.000 | Житиште | 5.000.000 |
| Ниш | 6.000.000 | Нови Бечеј | 7.000.000 |
| Велико Градиште | 5.000.000 | **УКУПНО:** | **144.500.000** |

Комисија током селекције, након увида у комплетну пројектну документацију, може да сугерише ревизију предложеног буџета и Носиоцу врати пројекат на корекцију активности у складу са тим.

**Који су основни критеријуми за подршку пројектима?**

- Техничка исправност конкурсне документације

- Опис стања и потреба

- Обухват циљне групе

- Одрживост пројекта

- Оправданост буџета у односу на предлог пројекта

**Како изгледа процес селекције пројеката?**

**Први круг селекције**: У својству Консултанта, организација „Центар за развој лидерства“ врши предселекцију која обухвата: проверу техничке исправности и комплетност пријавне документације, испуњеност услова Конкурса и анализу усклађености са циљевима Програма. На основу тих критеријума, Консултант доставља Комисији за избор пројеката све пристигле пријаве са сажетком пројектне идеје и препоруком за други круг селекције.

**Други круг селекције:** Други круг селекције може да подразумева обилазак образовних/научних установа које уђу у други круг (по процењеној потреби), додатне разговоре путем телефона, размену додатних информација путем мејла, а ради увида у стање на терену у циљу обухватнијег сагледавања потреба описаних у пријавном формулару.

**Завршни круг селекције**: На основу свих процена из оба круга селекције, Комисија за избор пројеката коју чине представници Компаније, представници локалних самоуправа, Министарства просвете и Министарства науке, технолошког развоја и иновација, доноси одлуку о пројектима који ће бити подржани у оквиру програмског циклуса „Заједници заједно 2023“.

**На који начин ће бити објављени резултати о избору пројеката за подршку?**

Резултати о избору пројеката за подршку биће објављени на сајту компаније НИС <https://www.nis.rs/zajednici-zajedno/> и сајтовима локалних самоуправа учесница у Програму.

Јавно ће бити објављене само информације о подржаним пројектима.

Одлука о подржаним пројектима је коначна и против ње се не може изјавити приговор. Компанија неће давати додатна образложења у вези са вредновањем сваког појединачног пројекта који није подржан, као ни објављивати информације о рангирању пријављених пројеката.

**На који начин се обављају консултације у вези са пријавом пројеката?**

Током трајања Конкурса биће отворени канали комуникације са заинтересованима путем мејла и телефона.

Телефонске консултације ће се обављати сваког радног дана у периоду од 10 до 18 часова.

Разговори са апликантима (телефоном, мејлом) ће имати за циљ предочавање могућих решења и начина за имплементацију активности у складу са реалним потребама и могућностима.

Контакт подаци: Љубица Максимовић, тел: 060/0212260

e-mail: [zajednicizajedno@nis.rs](mailto:zajednicizajedno@nis.rs)

**Који је рок за пријаву на Конкурс?**

Конкурс траје од **15. јуна 2023. године до 8. септембра 2023. године до 16 часова**.

Резултати ће бити објављени **у другој половини октобра 2023. године.**

**Који је период реализације пројекта?**

Пројектне активности треба планирати тако да почињу **од дана уплате средстава**. Финансијска средства биће уплаћена након потписивања појединачних уговора са носиоцима пројеката (**новембар/децембар 2023. године**).

Све активности предложене пројектом морају се **реализовати до 30. јуна 2024. године**.

Мониторинг и евалуација свих појединачних активности пројеката ће се обављати континуирано током целог периода реализације.

**ВАЖНА НАПОМЕНА: Након истека рока за реализацију пројеката, компанија НИС не сноси трошкове одржавања, сервисирања и заштите извршених радова или набављене опреме изабраним образовним/научним установама.**

**Које су обавезе носилаца подржаних пројеката?**

Одговорно лице у име образовне/научне установе која конкурише преузима одговорност за тачност свих достављених података из пријаве. Уколико се утврди да су подаци у пријави нетачни, пријава ће бити одбачена. Комисија задржава право да од подносиоца пријаве затражи додатну документацију.

Обавезе носилаца пројеката којима је одобрено финансирање ближе се одређују [Уговором о финансирању пројеката](http://zajednicizajedno.nis.eu/assets/files/DRAFT_Ugovor_o_finansiranju.doc). Носилац пројекта има обавезу да реализује пројекат на начин како је то описано у предлогу пројекта који је усвојила Комисија и добијена средства користи искључиво наменски у складу са усвојеним буџетом.

Носилац пројекта је у обавези да редовно извештава Компанију о статусу реализације пројекта и финансијским токовима, и то путем редовног месечног извештаја сваког 5. у месецу за претходни месец (уз фото и видео документацију уколико постоји) и завршног извештаја који се подноси најкасније 30 дана од дана завршетка пројекта.

Подносиоци предлога пројекта су у обавези да предвиде активности у циљу информисања јавности о пројекту, планираним активностима, догађајима и резултатима пројекта. Носиоци пројекта су у обавези да обавештавају Компанију о планираном догађају/активности најмање 20 дана унапред, као и да се придржавају смерница за комуникацију у погледу употребе бренда, видљивости Компаније и пројекта.

Уколико Носилац пројекта не испуњава обавезе дефинисане Уговором или се утврди ненаменско трошење средстава, Компанија може захтевати раскид Уговора и повраћај дела или целокупног износа уплаћених средстава.

**Додатне информације**

Организација „Центар за развој лидерства“ ће, у својству Консултанта, имати увид у комплетну пројектну документацију на основу чега може контактирати подносиоце пријава за све додатне информације и допуну докумената.